**ΣΥΝΑΓΕΡΜΟΣ – ΚΑΤΑΡΓΟΥΝ ΤΟ ΜΙΣΘΟΛΟΓΙΟ !**

**Ενωτικό Κίνημα για την Ανατροπή, 4/8/2016**

Το χοντρό δούλεμα από την κυβέρνηση ΣΥΡΙΖΑ – ΑΝΕΛ δεν έχει τελειωμό. Άλλο ένα μνημονιακό μέτρο που απαιτείται χρόνια από το μαύρο μέτωπο κεφαλαίου – ΕΕ – ΔΝΤ και δεν είχαν τολμήσει να το εφαρμόσουν οι … «λαομίσητοι σαμαροβενιζέλοι» φαίνεται πως είναι προ των πυλών : **η κατάργηση των ειδικών μισθολογίων.**

Έχουμε και λέμε λοιπόν :

* Όλα τα ειδικά μισθολόγια (στα οποία συμπεριλαμβάνονται και οι νοσοκομειακοί γιατροί όλων των βαθμίδων, από ειδικευόμενο ως συντονιστή διευθυντή) **έχουν ήδη υποστεί από χρόνια δραστικές περικοπές** με ειδικές μνημονιακές ρυθμίσεις. Η αμοιβή ανά ώρα εφημερίας είναι **εξευτελιστική** (2,5 ευρώ στον ειδικευόμενο και αντίστοιχα στις λοιπές βαθμίδες) ενώ το ίδιο εξευτελιστικές είναι οι τακτικές αποδοχές με αποκορύφωμα τον καινούριο επιμελητή Β που την πρώτη 3ετία παίρνει λιγότερα από 1000 ευρώ τον μήνα καθαρά. Επίσης, καμία απολύτως πρόβλεψη δεν υπάρχει για επίδομα μετακίνησης και διαμονής (π.χ. όταν κάποιος διορίζεται στην «άγονη γραμμή» και επιπλέον πρέπει να μετακινείται με δικά του έξοδα για εφημερίες ή τακτικά ιατρεία σε γειτονική ή πιο μακρινή υγειονομική μονάδα). Ακόμα, ζει και βασιλεύει και η απλήρωτη εξοντωτική υπερεργασία καθώς πολλές διοικήσεις νοσοκομείων, ΚΥ και ΥΠΕ «εντέλλουν» υπερεφημέρευση για τους γιατρούς την οποία μετά δεν την πληρώνουν επικαλούμενες διαδικαστικά προσχήματα, τα κονδύλια, τους παρέδρους, την γραφειοκρατία κλπ. Υπενθυμίζεται πως όσον αφορά τους νοσοκομειακούς γιατρούς εκκρεμεί σχετική δικαστική προσφυγή από τις Ενώσεις και την ΟΕΝΓΕ στο Συμβούλιο της Επικρατείας ενάντια στις περικοπές που νομοθετήθηκαν το 2012, η οποία δεν εκδικάστηκε λόγω αποχής των δικηγόρων και έχει οριστεί για τον 12/2016, με θετική (υπέρ των εργαζόμενων) εισήγηση.
* **Το κράτος και οι εκάστοτε κυβερνήσεις πολύ εύκολα θυμούνται την ιδιότητα του «ειδικού δημόσιου λειτουργού» όταν τους συμφέρει**, και φυσικά αμέσως την ξεχνούν όταν δεν τους συμφέρει δηλαδή όταν πρέπει να πληρώσουν. Οι νοσοκομειακοί γιατροί όλων των βαθμίδων (χαρακτηριστικό παράδειγμα η περσινή απαράδεκτη δικαστική απόφαση καταδίκης ειδικευόμενων γιατρών στο Ρέθυμνο για την γνωστή υπόθεση της άτυχης κοπέλας) θεωρούνται από υπουργούς, δικαστές κλπ «ειδικοί δημόσιοι λειτουργοί» που πρέπει να είναι … αλάνθαστοι και απεριόριστα αυτοθυσιαζόμενοι χωρίς εργασιακά δικαιώματα την «ώρα του καθήκοντος», αλλά θεωρούνται του «κλώτσου και του μπάτσου» όταν πρόκειται για τα αυτονόητα – π.χ. για τις αποδοχές τους.
* **Οι προεκλογικές δεσμεύσεις του ΣΥΡΙΖΑ** για «αποκατάσταση» των μισθολογικών μας περικοπών έχουν πεταχτεί από καιρό στα σκουπίδια μαζί με όλες τις άλλες.
* Είναι γνωστό πως **η τρόϊκα από χρόνια απαιτεί την κατάργηση των ειδικών μισθολογίων**. Αυτή η απαίτηση δεν έχει μόνο «δημοσιονομικό» χαρακτήρα. Έχει ομολογηθεί κατ επανάληψη ανοιχτά πως συνδέεται με την απαίτηση ιδιωτικοποίησης – επιχειρηματικοποίησης τόσο της δημόσιας περίθαλψης όσο και της δημόσιας ανώτατης εκπαίδευσης. Κατά την λογική αυτή ΜΟΝΟ η δικαιοσύνη, ο στρατός και τα σώματα ασφαλείας είναι «πυρήνας του κράτους». Όλα τα υπόλοιπα πρέπει να πάψουν να είναι δημόσια και να γίνουν είτε αμιγώς ιδιωτικά ή «επιχειρηματικοποιημένα» - «αυτοχρηματοδοτούμενα» με νοσήλεια από την τσέπη των ασθενών και με δίδακτρα από την τσέπη των φοιτητών. Σε αυτό σιγοντάρουν και διάφορα ΛΑΜΟΓΙΑ τόσο από τον κρατικοδίαιτο μεγάλο ιδιωτικό τομέα περίθαλψης (για να συνεχίσουν να κονομάνε από τον ΕΟΠΥΥ και από τα ΕΣΠΑ μέσω «συμβάσεων» και «outsourcing») όσο και από το μεγαλοδιευθυντικό – μεγαλοκαθηγητικό κατεστημένο που επί χρόνια απαιτεί να νομιμοποιηθεί το φακελάκι. Χαρακτηριστικό είναι πρόσφατο κείμενο στο «Βήμα» από γνωστούς εκπροσώπους του μεγαλοκαθηγητικού κατεστημένου που συγχαίρουν την κυβέρνηση για το ΙΔΙΩΤΙΚΟΟΙΚΟΝΟΜΙΚΟ καθεστώς του νέου «Νοσοκομείου Θήρας» που κατ αυτούς πρέπει να επεκταθεί σε όλο το ΕΣΥ ώστε να «παίρνουν μπόνους οι καλοί γιατροί» (και να εφημερεύουν οι χαμηλόμισθοι σκλάβοι με τα «μπλοκάκια»).
* Πρόσφατα στον πολυσέλιδο νόμο των «προαπαιτούμενων της αξιολόγησης» **ο κ. Αλεξιάδης έφερε τελευταία στιγμή μια (Ν)τροπολογία** κατ απαίτηση των «δανειστών» (που δεν υπήρχε στο προσχέδιο) η οποία προβλέπει το **«πάγωμα» των μισθολογικών προαγωγών** και των ωριμάνσεων του χρονοεπιδόματος στα ειδικά μισθολόγια από 1/1/2017 ως 31/12/2018. Η ρύθμιση αυτή κάνει «μπαμ» από μακριά πως αποτελεί την αφετηρία για την πλήρη κατάργηση των ειδικών μισθολογίων. Τότε ο κ. Τσίπρας υποτίθεται πως «παρενέβη προσωπικά», «πήρε το θέμα πάνω του» με δακρύβρεκτη ομιλία στην βουλή (στην οποία παρεμπιπτόντως ΔΕΝ ΒΡΗΚΕ ΝΑ ΠΕΙ ΟΥΤΕ ΜΙΑ ΛΕΞΗ για τους γιατρούς, αλλά μόνο για τους ένστολους) και δεσμεύθηκε πως τα «αντίστοιχα υπουργεία θα βρουν ισοδύναμα ως τον Σεπτέμβρη» ώστε να μην εφαρμοστεί η (Ν)τροπολογία Αλεξιάδη (που συμπεριλήφθη στο ΦΕΚ ΚΑΝΟΝΙΚΟΤΑΤΑ). Έκτοτε ΟΥΤΕ ΦΩΝΗ ΟΥΤΕ ΑΚΡΟΑΣΗ, τουλάχιστον από το υπουργείο Υγείας … μάλιστα πριν ένα μήνα το υπουργείο Οικονομικών (Χουλιαράκης) βγήκε δημόσια και τάχαμου … «προειδοποίησε» τα συναρμόδια υπουργεία (Άμυνας, Παιδείας, Δικαιοσύνης, Προστασίας Πολίτη και Υγείας) πως «έχουν καθυστερήσει να φέρουν τα ισοδύναμα» και «κινδυνεύουν να χάσουν την προθεσμία» (μιλάμε δηλαδή για ΚΟΡΥΦΑΙΟ δούλεμα …). Σε επίσημη συνάντηση της ΟΕΝΓΕ με τους υπουργούς Υγείας (6/7/16) το θέμα τέθηκε – μεταξύ άλλων- για άλλη μια φορά από τους εκπροσώπους του Ενωτικού Κινήματος για την Ανατροπή και μάλιστα τονίστηκε πως ΚΑΘΑΡΑ ΔΗΜΟΣΙΟΝΟΜΙΚΑ τα απαιτούμενα από το υπουργείο Υγείας ισοδύναμα είναι πραγματικά ΨΙΧΟΥΛΑ συγκριτικά με τον υπόλοιπο προϋπολογισμό του (μερικά εκατομμύρια ευρώ). Οι υπουργοί συμφώνησαν και το παραδέχτηκαν, αλλά το θέμα εκκρεμεί ως και σήμερα…
* Τις τελευταίες μέρες έγιναν **επιλεκτικές διαρροές από το υπουργείο Οικονομικών** (προφανώς εν όψει της νέας «αξιολόγησης» και εν αναμονή της έλευσης Ντάϊσεμπλουμ) που μιλούν για «νοικοκύρεμα» και νέους «περιορισμούς» στα ειδικά μισθολόγια. Το γεγονός αυτό (προετοιμασία κλίματος από το υπουργείο Οικονομικών) σε συνδυασμό με το ταυτόχρονο **νέο επεισόδιο στο σήριαλ προπαγάνδας από τους γνωστούς παπαγάλους** της κυβερνητικής παράταξης με τα γνωστά ανώνυμα προβοκατόρικα editorials («μην ανησυχείτε, δεν θα γίνουν περικοπές, για όλα φταίει το νέο προεδρείο της ΟΕΝΓΕ» κλπ ευτράπελα) πρέπει να ΔΗΜΙΟΥΡΓΟΥΝ ΜΕΓΑΛΗ … ΑΝΗΣΥΧΙΑ (και όχι τον εφησυχασμό που καλλιεργούν οι κυβερνητικοί παπαγάλοι). Και μάλιστα όχι απλά ανησυχία, αλλά ΑΓΩΝΙΣΤΙΚΟ ΣΥΝΑΓΕΡΜΟ.

**Το Ενωτικό Κίνημα για την Ανατροπή καλεί τους χιλιάδες έντιμους μαχόμενους νοσοκομειακούς γιατρούς – ειδικευόμενους, νέους ειδικευμένους, επικουρικούς, επιμελητές, διευθυντές – που στηρίζουν με αυταπάρνηση την δημόσια περίθαλψη να προχωρήσουν άμεσα σε γενικές συνελεύσεις νοσοκομείων και ενώσεων στέλνοντας στην κυβέρνηση το δικό τους αγωνιστικό «τελεσίγραφο».**

* **Τέρμα στην κοροϊδία, τον εμπαιγμό και στην απαξίωση**. Όχι μόνο **δεν δεχόμαστε τον παραπέρα εξευτελισμό των αποδοχών μας και την κατάργηση του μισθολογίου** αλλά απαιτούμε την αποκατάστασή του στα επίπεδα πριν τις καταστροφικές μνημονιακές περικοπές. Επίσης δεν δεχόμαστε την αναγκαστική εξοντωτική υπερεργασία – τα όρια αυτοθυσίας έχουν εξαντληθεί προ πολλού : δεν δεχόμαστε σε καμία περίπτωση και με οποιαδήποτε δικαιολογία «εντολές» για υπερεφημέρευση από ΚΑΝΕΝΑΝ. Δεν δεχόμαστε τις κουτοπονηριές περί «κυκλικών ωραρίων», κατάργησης του διαχωρισμού μεταξύ πρωϊνής και εφημεριακής εργασίας κλπ που προέρχονται τόσο από την ΕΕ όσο και από τα ΛΑΜΟΓΙΑ της μεγαλοκαθηγητοκρατίας – μεγαλοδιευθυντοκρατίας που από χρόνια θέλουν να καθιερώσουν δυο γενικές κατηγορίες γιατρών : τους «καλούς της μέρας» (δηλαδή τους ίδιους και τους τσάτσους τους) και τους «παρακατιανούς της νύχτας». Ιδιαίτερα δεν δεχόμαστε να υποχρεώνονται οι ειδκευόμενοι να καλύπτουν κενά σε ειδικευμένους, κανένας ειδικευόμενος πουθενά να μην υποχρεώνεται παράνομα σε πάνω από 7 εφημερίες τον μήνα και επίσης να μην υποχρεώνεται παράνομα σε στέρηση των προβλεπόμενων ρεπό. Να φροντίσει η κυβέρνηση για την στελέχωση των τμημάτων από μόνιμους επιμελητές και να αφήσει τα παραμύθια και τα «άλλα λόγια να αγαπιόμαστε».
* **Απορρίπτουμε τις ΛΑΜΟΓΙΕΣ** της μεγαλοκαθηγητοκρατίας – μεγαλοδιευθυντοκρατίας για κατάργηση της πλήρους αποκλειστικής απασχόλησης, τα «μπόνους» για τους δήθεν «καλούς» γιατρούς (δηλαδή για τους ίδιους) με ταυτόχρονο εργασιακό – εφημεριακό – μισθολογικό μεσαίωνα για τους «παρακατιανούς». Θέλουμε αξιοπρεπείς μισθούς, όχι παράνομα ή νόμιμα φακελάκια από τους ασθενείς. Την νομιμοποίηση της παρανομίας την θέλουν αυτοί που παρανομούν καθώς και το μαύρο μέτωπο κεφαλαίου – ΕΕ – ΔΝΤ – μνημονιακών κυβερνήσεων που προωθεί την ιδιωτικοποίηση – επιχειρηματικοποίηση των δημόσιων μονάδων περίθαλψης, την «αυτοχρηματοδότησή» τους από τις τσέπες των ασθενών, τις ελαστικές εργασιακές σχέσεις και τον διαχωρισμό των ειδικευμένων γιατρών σε «αρχικαθηγητάδες» από την μια και λαντζέρηδες εφημεριατζήδες από την άλλη.

**ΝΑ ΠΡΟΕΙΔΟΠΟΙΗΣΟΥΜΕ ΜΕ ΤΙΣ ΑΓΩΝΙΣΤΙΚΕΣ ΑΠΟΦΑΣΕΙΣ ΤΩΝ ΣΥΝΕΛΕΥΣΕΩΝ ΜΑΣ ΤΟΥΣ ΚΥΒΕΡΝΩΝΤΕΣ ΠΩΣ ΣΕ ΑΝΤΙΘΕΤΗ ΠΕΡΙΠΤΩΣΗ ΘΑ ΑΝΤΙΜΕΤΩΠΙΣΟΥΝ ΑΠΟ ΣΕΠΤΕΜΒΡΗ ΑΝΥΠΟΧΩΡΗΤΟ ΑΓΩΝΑ ΔΙΑΡΚΕΙΑΣ ΜΕ ΟΛΕΣ ΤΙΣ ΜΟΡΦΕΣ, ΕΠΙΣΧΕΣΕΙΣ ΚΑΙ ΑΠΕΡΓΙΕΣ.**